
1 Innledning


Ruin eller frelse

Av de krefter som former verden rundt oss, er få mer merkbare enn de moderne mediene. I mer enn et århundre har medieutviklingen blitt oppfattet som en flodbølge; den synes å reise seg som en vegg, skylle over oss og forvandle vår verden til det ugjenkjennelige. Medievitenskapen er født av denne følelsen av å bli truffet av noe som er ukjent og har en voldsom kraft. I mye av sin tid har denne vitenskapen handlet om å undersøke hva det var som traff oss, og hva det er vi nå svømmer rundt i.

Ofte framstår forskere som om de lever i en verden for seg selv, på en litt suveren måte. De holder til i miljøer mange føler en viss avstand til og har et selvfølgelig forhold til kunnskap som utenforstående mangler. Dermed kan vitenskapen lett framstå som isolert fra samfunnet, som et «elfenbenstårn», sier man gjerne. Få vitenskaper passer dårligere til en slik betegnelse enn medievitenskapen. Den er født av et umiddelbart og sterkt følt engasjement i hva det er mediene gjør med samfunnet. Gjennom hele sin historie har medievitenskapen måttet forholde seg til sterke forventninger fra samfunnet rundt. Samtidig har den hatt til oppgave å være på høyden med utviklingen når stadig nye medier introduseres i samfunnet. Hvis man skulle operere med paralleller til byggverk, er medievitenskapen et telt, mer enn et tårn. Den er en fleksibel og foreløpig konstruksjon, bygget for folk som stadig er på farten for å kunne overskue det de studerer.

De første teltene ble slått opp i mellomkrigstiden, i Tyskland og USA. Unge forskere og studenter samlet seg om forskningsinstitusjoner og forskningsprogrammer som skulle studere virkningene av «massekommunikasjon». Dette var nemlig tiden da massemedier som radioen og filmen var toneangivende. De preget folks hverdag på en måte man ikke hadde opplevd før: Radiolytting ble et fast innslag i vanlige folks hverdag; kinobesøk ble et fast høydepunkt i den. Samtidig var dette medier som gjorde det mulig for ganske få avsendere å nå ut til enormt mange mottakere med det samme budskapet. Det virket opplagt at disse mediene potensielt var svært mektige. Det er ikke vanskelig å forstå at mange av dem som i mellomkrigstiden opplevde Hitler ta i bruk radioen og filmen, engstet seg for hva slik propaganda kunne lede til.

Hovedutfordringen for forskerne som nå vendte seg mot mediene, ble å finne ut hvordan omfanget og arten av medienes påvirkning egentlig var. Så måtte man gå videre og vurdere om mediene virket til det gode eller det onde for menneskene og for samfunnet. Slik ble det sagt i lederartikkelen i den første utgaven av det som på mange måter er det første medievitenskapelige tidsskriftet, Public Opinion Quarterly:


En ny situasjon har oppstått og spredt seg i verden, skapt av endringer i folks erkjennelse som skyldes mirakuløse forbedringer i kommunikasjonsmidlene. [...] For første gang i historien står vi nærmest overalt overfor en masse-opinion som bestemmer politisk og økonomisk handling. I dag har den offentlige opinionen fått helt andre dimensjoner og intensitet; dens økende innflytelse på begivenhetene er blitt karakteristisk for vår tid – og dens ruin eller frelse?1


Ruin eller frelse; så sterke ord brukte disse første medieforskerne selv i 1937 om betydningen av det de var i gang med å forske på. De tok del i følelser av håp og frykt overfor mediene som var svært utbredt i mellomkrigstidens vestlige samfunn. Ville radioens og filmens uante rekkevidde og fortellemuligheter bli brukt til å spre kunnskap og innsikt? Ville de bringe kulturer og folkeslag sammen? Eller ville de komme til å bringe folk ut av lage, spre fordommer og i verste fall hat?

Den inntrengende tonen i sitatet over viser hvordan medievitenskapelig forskning springer ut av den frykt og det håp som samfunnet knytter til mediene. Fra starten av har medievitenskapen båret med seg arven fra mellomkrigstidens engstelser overfor medienes sjokkerende og problematiske påvirkningskraft. Samtidig har medieviterne vært produkter av et håp om at de løpske mediene skal kunne innhentes, så å si, av forskere som bringer fram kunnskap om medienes virkninger, og hjelper til med å dyrke fram det positive i dem. Forventningene til medieforskerne fra samfunnet har kort sagt vært sterkt normativt preget. Andre, mer etablerte vitenskaper kan også møte et forventningspress fra samfunnet rundt, men ikke riktig av denne typen. Det er vanskelig å tenke seg litteraturhistorikere bli bedt om å svare på om Shakespeares skuespill Hamlet kan tenkes å gi barn mareritt, selv om det drepes for fote der. Statsvitere blir ikke spurt om staten egentlig er bra for oss, forskere på latinske språk blir ikke spurt om utviklingen på dette området har kommet ut av kontroll.



Glede og hverdagslighet

Selv ble jeg født for sent til å føle den typen håp og frykt som preget de første medieforskerne. For meg har filmen, radioen og enda mer fjernsynet vært en selvfølgelig del av hverdagslivet. Jeg forbinder disse mediene med følelser av trygghet og tilhørighet: Det å høre på Ønskekonserten med familien i stua på sekstitallet, det å se sport på fjernsyn sammen med barndomsvenner på syttitallet og på MTV med studiekamerater på åttitallet. Mediene er minnebærere for meg; de kan framstå i et mildt nostalgisk lys på en måte som neppe var tilgjengelig for lederskribenten i Public Opinion Quarterly.

Ikke alt var idyll, selvfølgelig. Møtet med fiksjonell uhygge, som filmen The Shining, og faktisk uhygge som mediedekningen av kriger i Afghanistan og Midtøsten, har også satt spor. Men for meg er mediene like mye et anker som en bølge, like mye noe hverdagslig som noe dramatisk og eksepsjonelt. Denne opplevelsen tror jeg at jeg deler med både generasjonen før og etter meg. Når det gjelder de siste, de som har vokst opp med Internett, mobiler, mp3-spillere og dataspill, har framveksten av slike digitale medier antakelig ført til at mediene enda mer føles som en del av dem selv. Her er et vitnesbyrd fra en blogger som la ut følgende tekst på webloggen sin etter at han hadde mistet mp3-spilleren:


Jeg har mistet en kjær venn.

En venn som var hos meg et halvt år. På vei til skolen, ute på joggetur eller sene kvelder i senga mi.

Min venn hvisket vakre sanger inn i øret mitt når jeg enn måtte trenge det. Motiverende eller avslappende.

Min vakre, svarte og lille iPod er savnet!2


Denne teksten er skrevet med et glimt i øyet, slik jeg leser den. Men jeg tror den også kan leses som et vitnesbyrd om hvor nær oss mediene har kommet i dag, til det punkt der mediet ikke bare er en del av hverdagen, men en følgesvenn gjennom livet.

Man blir student av så mange grunner. Da jeg begynte å studere medievitenskap, var det kanskje først og fremst gleden og fascinasjonen ved visse former for medier som trakk meg til faget – i tillegg til at faget hadde en viss aura av noe som var kult og tidsmessig. Jeg fant en stor tilfredsstillelse i å skjønne hva som gjorde Akira Kurosawas De syv samuraier til en stor film, og hva som gjorde Bob Woodward og Carl Bernsteins Watergate-reportasjer til stor journalistikk. Medievitenskapen ga meg anledning til å utforske verdien og interessen i medier som alltid hadde vært en del av livet mitt. Faget viste seg også å handle om sider ved mediene jeg hadde vært lite oppmerksom på, for eksempel de sinnrike prinsippene avissider er komponert etter, og de politiske rammene som former avistilbudet.

Jeg tok hovedfag i medievitenskap på begynnelsen av 1990-tallet, da de digitale mediene spredte seg og var i gang med å trenge enda dypere inn i folks hverdagsliv enn massemediene hadde gjort til da. I dag har datamaskiner på jobben og mp3-spillere på øret bidratt til at vi bader i medienes lyd og lys fra morgen til kveld. Samtidig har de på et vis blitt selvfølgelige for oss; det som ligger nærmest er gjerne det man legger minst merke til. De digitale mediene fikk meg og mange andre til å forstå noe en av medievitenskapens grunnleggere, Marshall McLuhan, hadde sagt allerede flere tiår tidligere: «Vi vet ikke hvem som oppdaget vannet, men fiskene var det ikke». I dag handler medievitenskapen ikke minst om å ta et skritt tilbake for å oppnå en distanse og en refleksjon til teknologiene vi lever så tett innpå. De preger oss jo, selv om vi ikke er oppmerksomme på det – eller nettopp fordi vi ikke er det. I dag er for eksempel medieforskning underveis på den stadig økende bruken av mobiltelefoner. Ved hjelp av mobiltelefonene står vi i kontakt med hverandre på måter som ikke var mulig før spredningen av disse mediene. Noe så hverdagslig, men også grunnleggende, som måten vi gjør avtaler med hverandre på, er i endring. For en medieviter taler også slike nære ting om medienes formende kraft.



Medievitenskapens mandat

Som student ble jeg opplært i å anlegge medieforskerens blikk, et blikk på mediefenomener som preger samtiden, men som unnslipper radaren til mer etablerte vitenskaper. Da jeg selv etter hvert ble medieforsker, og lærte mer om mine forgjengere, innså jeg at det å få rette et forskerblikk mot de moderne mediene er et privilegium som ble forhandlet fram mellom samfunnet og forskerne. Da de første forskerne skaffet seg muligheter til å forske på datidens dominerende medier, var det kombinasjonen av frykt og håp knyttet til mediene i samfunnet som skapte den nødvendige forståelsen og interessen for at noe slikt som medieforskning var berettiget. Denne begrunnelsen er med oss fremdeles. Når et nytt medium dukker opp, ser vi ofte at sterke følelser igjen vekkes, slik tilfellet er med dataspill i dag. Da blir medieforskerne bedt om å undersøke hvordan det egentlig står til; de blir utfordret til å stille diagnosen og foreslå kuren – mye likt det som skjedde i mellomkrigstiden.

I dag spiller også andre begrunnelser for medieforskernes virksomhet inn. Kunnskap om mediene blir i større grad sett på som en del av allmennkunnskapen. Forståelse og bruk av mediene er kommet inn i skolen, og undervisningen bygger på innsikt medievitere har brakt fram. Mediebransjen og medieorganisasjonene blir i mindre grad sett på som en trussel mot samfunnets velferd. Ikke sjelden er det motsatt; politikere og bedriftsledere ønsker å utvikle mediebransjen, slik de ønsker å utvikle andre av samfunnets næringer. Også til dette formålet er det bruk for medieviternes spesialkunnskaper, slik at en rådgivende og konsulterende rolle for medievitenskapen har blitt tydeligere, i tillegg til den mer kritiske og reformerende rollen.

I dag er medievitenskapen vel etablert, den har sin plass blant andre vitenskaper på universiteter og høyskoler. Samtidig møter nok medievitenskapen noe mer skepsis til sin berettigelse enn mer etablerte nabovitenskaper som sosiologi eller historie. Det skyldes langt på vei at medievitere ønsker å ta på alvor fenomener som mange fremdeles vil avfeie som overfladiske og ubetydelige. Big Brother og web-baserte chattekanaler synes å mangle den kulturelle egentyngden som gjør Ibsens Peer Gynt og Munchs Skriket til opplagte emner for forskning. I sammenligning virker det medievitenskapen analyserer, ofte nokså overfladisk og forglemmelig. Det kan se ut som om lettvekterstemplet noen ganger smitter over fra analyseobjektene til forskerne, og til forskningen. Her ligger opphavet til den mindre smigrende betegnelsen «Mikke Mus-fag»; den stammer fra Storbritannia og har blitt forsøkt brukt på medievitenskapen også her til lands.3

Men når medievitenskapens status ikke riktig er den samme som for andre human- og samfunnsvitenskaper, skyldes det først og fremst kombinasjonen av det å være en relativt ung vitenskap og det å ha særlig sterke krav på seg fra samfunnet til å gi svar på aktuelle og presserende spørsmål. Det at forskere møter diskusjonslyst og engasjement fra samfunnet rundt, er ellers ikke noe å klage over, for forskning må være relevant for andre enn forskerne selv. Det at andre virkelig bryr seg om det forskeren undersøker, at de har egne meninger som forskeren må gå inn i dialog med – på mange måter er dette et privilegium for forskeren.

I det hele tatt føles det som et privilegium å være én i medieforskernes krets, og jeg føler en sterk tilhørighet til den. Det er fordi jeg har latt meg fascinere og begeistre av innsikten medieforskningen har nådd fram til, selvfølgelig. Men like mye setter jeg pris på medievitenskapens tette forhold til hverdagslivet og til samfunnet, selv om tettheten kan føre med seg gnisninger. Med denne boka har jeg villet si noe ikke bare om hva medievitenskap er, men også noe om hva det er å være medieviter. Derfor handler boka ikke bare om medievitenskapens innsikter, men også om medieforskernes jakt på innsikt. Den tegner opp konturene av et medievitenskapelig kunnskapsområde, men den tegner også et fellesportrett av min krets, medieviterne.



Tre kjerneinnsikter og tre problemområder

Denne boka tar for seg vitenskap om de moderne mediene, de som er basert på teknologier fra trykkepressa til Internett.4 Systematisk refleksjon over disse mediene er like gammel som mediene selv. Sentrale innsikter om dem ble nådd av filosofer, samfunnsforskere og kulturintellektuelle lenge før noen begynte å operere med tittelen «medieviter» i akademia. Det betyr at medieviterne alltid har støttet seg til innsikter fra et bredt spekter av eksisterende vitenskap og intellektuell refleksjon. Vi har «stått på ryggen til giganter», som det heter.

Også innenfor medievitenskapen finner man en utpreget bred tilnærming til det som skal undersøkes. I tillegg til dette med forventninger fra samfunnet som presser på, er medievitenskapen først og fremst preget av tverrfaglighet. Medieviterne har vært ivrige importører av metoder og innsikter fra andre vitenskaper, mest fra samfunnsvitenskapene (som sosiologi, psykologi og statsvitenskap) og fra humanvitenskapene (som historie, litteraturvitenskap og lingvistikk).

Det bredt tverrfaglige preger denne bokas framstilling på flere måter. Den følger en inkluderende linje, ved å hente inn nyere bidrag fra andre vitenskaper, der de har vært viktige for forståelsen av mediene. Boka går også lenger tilbake i tid enn hva den etablerte medievitenskapen gjør, for å ta med sentrale innsikter om mediene fra forskere og intellektuelle som virket før medievitenskapen ble etablert. Det bredt tverrfaglige ved medievitenskapen gjør det til en utfordring å definere hva kjernen i faget eventuelt skal være. På mange måter er det fristende å erklære at noe slikt som en kjerne ikke finnes. Forskerne har selv ofte villet se på medievitenskapen mer som et løst definert forskningsområde, et veikryss der forskjellige fag møtes, enn som et fag i seg selv. Veikryss-tenkningen kan ha noe for seg, men jeg synes ikke poenget bør overdrives. Sytti år med etablert medievitenskap har gitt et forråd av kunnskap som nok kan være spredt, men som også har visse tyngdepunkter.

I denne bokas kapittel to tar jeg for meg tre slike tyngdepunkter, kjerneområder for medievitenskapelig innsikt i hvordan mediene former samfunn og menneskeliv. Kapitlet handler om hvordan mediene former henholdsvis kommunikasjonen, hverdagen og offentligheten. Det er nådd mange andre viktige innsikter innenfor medievitenskapen, selvfølgelig. De tre har jeg valgt først og fremst fordi de berører noe grunnleggende i hvordan vi mennesker lever i moderne samfunn. Dessuten illustrerer de til sammen mye av spennet i innsikt som medievitenskapen rommer.

De påfølgende kapitlene tre til fem handler om det jeg kaller problemområder, der samfunnsopinionen har satt en agenda og gitt et normativt trykk som medieforskerne må forholde seg til. Disse tre kapitlene er lagt opp for å vise hvordan medievitenskapelig kunnskap ofte har vokst fram i samspill mellom offentlig opinion og forskere. De starter alle med ett eller et sett problemer som forskjellige aktører i samfunnet har knyttet til mediene, og som medieforskningen har måttet forholde seg til. Samfunnseliter er overrepresentert blant spørsmålsstillerne, slik det jo gjerne er når agendaen for den offentlige samtalen blir satt. Jeg har samtidig hatt som et mål å finne fram til spørsmål som også et bredere publikum kan la seg engasjere i.

Brorparten av de tre kapitlene handler så om medieviteres forsøk på å møte utfordringen, finne svar på spørsmålene eller iallfall vinne innsikt som kan hjelpe oss videre i saken. De følger alle utviklingen av medievitenskapelig kunnskap og refleksjon over tid. Jeg har forsøkt å få med hvordan medievitenskapen hele tiden har bearbeidet samfunnets forventninger, noen ganger snudd på spørsmålene, funnet andre vesentlige spørsmål og andre interessante svar. Ønsket om bredde har styrt utvalget av temaområder også her. Kapittel tre, om påvirkning, tar for seg hvordan mediene påvirker oss i hverdagslivet. Kapittel fire og fem handler henholdsvis om mediene og kulturen, og om mediene og politikken.

Det avsluttende kapittel seks tar igjen opp spørsmål knyttet til medienes formende kraft. Her dreier det seg om hvordan mediene former opplevelser vi har, delvis som medlemmer av et mediepublikum, delvis når vi selv blir utsatt for kameraer og mikrofoner. Dette kapitlet skiller seg fra de foregående ved å være mer direkte basert på mine egne forskningsinteresser, og ved å sitere empirisk materiale i form av intervjuer og mediehistoriske kilder. Slik har jeg villet gi en smakebit på hvordan en medieforsker kan nærme seg sitt materiale.

Under arbeidet med denne boka har jeg hatt hjelp av andre som har basket med medievitenskapens store og små spørsmål. Min alfabetisk ordnede takk går til Universitetsforlagets Hege Gundersen, til Knut Lundby, Arnt Maasø, Lars Nyre, Silje Opstad, Eivind Røssaak og Trine Syvertsen. Ytterligere to hjelpere skal nevnes spesielt. Denne boka er tilegnet mine foreldre Lisbeth og Stein Ytreberg, som begge har et hjerte for formidling av fag, og som har delt av hjertet med meg.

